Ennätystehdas-ohjelman myötä julkisuuteen noussut Janne Kuisma kuoli 36-vuotiaana.

Ennätystehdas-ohjelmassa kansan vuonna 2012 hurmannut Janne Kuisma on kuollut. Lempinimellä Mehu-Janne parhaiten tunnettu Kuisma oli kuollessaan 36-vuotias.

Ilta-Sanomat sai asiaan vahvistuksen Kuisman perhepiiristä torstaina.

Yllä olevalla videolla näytetään, kuinka Janne Kuisma nousi julkisuuteen. Videolla kuullaan myös katkelma Radio Rockin haastattelusta, jossa Kuisma kertoi ennätyksestään.

Lopelta kotoisin oleva Kuisma nousi julkisuuteen, kun hän teki Ennätystehtaassa mehun juomisen Suomen ennätyksen. Kuisma joi ohjelmassa kolme litraa appelsiinimehua kolmessa minuutissa ja 48 sekunnissa ja pääsi siten ennätysten kirjoihin.

Mehu-Janne kuvattuna vuonna 2012.­

Ohjelman jälkeen Kuisma oli julkisuudessa taajaan ja hänen suorituksensa on kerännyt YouTube-videopalvelussa satojatuhansia katsojia.

Poliittisesti aktiivinen Kuisma oli ehdokkaana eduskuntavaaleissa 2011 sekä vuoden 2012 kuntavaaleissa, mutta ei päässyt kummallakaan kerralla läpi.

Kuisman kuolemasta uutisoi ensimmäisenä Seiska verkkosivuillaan.